b'\n_START_ARTICLE_\nMuonion lukio\n_START_PARAGRAPH_\nMuonion lukio on Muonion kunnassa toimiva vuonna 1974 perustettu lukio._NEWLINE_Lukio toimi pitk\xc3\xa4\xc3\xa4n tiloissa, jotka ovat nykyisin Muonion p\xc3\xa4\xc3\xa4kirjaston k\xc3\xa4yt\xc3\xb6ss\xc3\xa4. Vuonna 1994 lukio muutti uusiin tiloihin ammattioppilaitoksen yhteyteen. Opiskelijam\xc3\xa4\xc3\xa4r\xc3\xa4 on lukiossa noin 60. Heist\xc3\xa4 osa suorittaa yhdistelm\xc3\xa4opintoja._NEWLINE_Muonion lukion rehtorina toimii Kyllikki Kurki.\n_START_SECTION_\nYhdistelm\xc3\xa4opinnot\n_START_PARAGRAPH_\nAmmatti- ja lukio-opintojen yhdist\xc3\xa4minen_NEWLINE_Yhdistelm\xc3\xa4opiskelija suorittaa ammatillisen tutkinnon Ammattiopisto Lappian auto-, s\xc3\xa4hk\xc3\xb6-, rakennus- tai ravintola-alalla. Ylioppilastutkinnon saamisen edellytyksen\xc3\xa4 on ammatillisen tutkinnon suorittaminen. Ammatti- ja lukio-opintoja tehd\xc3\xa4\xc3\xa4n rinnakkain molemmissa oppilaitoksissa. Yhdistelm\xc3\xa4opintojen suorittaminen kest\xc3\xa4\xc3\xa4 yleens\xc3\xa4 nelj\xc3\xa4 vuotta. Usein nelj\xc3\xa4s vuosi painottuu lukiossa opiskeluun ja ylioppilaskirjoituksiin. Syksyll\xc3\xa4 2011 aloittaneet yhdistelm\xc3\xa4opiskelijat saivat k\xc3\xa4ytt\xc3\xb6\xc3\xb6ns\xc3\xa4 henkil\xc3\xb6kohtaisen tietokoneen._NEWLINE_Kaikki ne yhdistelm\xc3\xa4opiskelijat, jotka ovat suorittaneet lukion oppim\xc3\xa4\xc3\xa4r\xc3\xa4n valitsemissaan pakollisissa kirjoitusaineissa, ovat my\xc3\xb6s kirjoittaneet ylioppilaiksi.\n_START_SECTION_\nHiihtovalmennus\n_START_PARAGRAPH_\nHiihtolajien urheilijoille Muonion lukiossa ja Ammattiopisto Lappiassa toimii yhteinen hiihtovalmennusryhm\xc3\xa4 Ski College. Opiskelijoille laaditaan henkil\xc3\xb6kohtainen harjoittelu- ja opintosuunnitelma. Hiihtovalmennus on osa koulukohtaista kurssitarjontaa. Harjoittelua, leirej\xc3\xa4 sek\xc3\xa4 kilpailumatkoja ohjaa oppilaitoksen p\xc3\xa4\xc3\xa4toiminen hiihtovalmentaja._NEWLINE_Muoniossa on hiihtovalmennusryhm\xc3\xa4lle erinomaiset harjoittelumaastot Olostunturin maastohiihtokeskuksessa. Muiden oppilaitosten opiskelijoilla on mahdollisuus opintojaksojen ja yksitt\xc3\xa4isten kurssien suorittamiseen. Opetuksesta, ruokailusta ja asumisesta perit\xc3\xa4\xc3\xa4n t\xc3\xa4ll\xc3\xb6in kohtuullinen korvaus. Vierailevat opiskelijat voivat harjoitella Ski Collegen mukana. Hakeutuminen lyhyemmille opintojaksoille tapahtuu ottamalla yhteytt\xc3\xa4 oppilaitoksen opinto-ohjaajaan.\n_START_SECTION_\nAlueen muut lukiot\n_START_PARAGRAPH_\nMuonion lukion l\xc3\xa4himm\xc3\xa4t naapurilukiot ovat Enonteki\xc3\xb6n, Kittil\xc3\xa4n ja Kolarin lukiot.'